‘‘કેટલાક વિજ્ઞાનીઓ ખાનગીમાં ચર્ચા કરતા હોય છે કે, એક બીજો ગ્રહ પૃથ્વીની સાથે અથડાશે અને તેની અસર એવી થશે કે સમગ્ર પૃથ્વી નાશ પામી શકે છે. બે-ત્રણ મહિના પહેલાં આ વાત સામાન્ય જનતામાં જાહેર થાય છે ત્યારે કોઈએ તેને ગંભીરતાથી લીધી નહીં. હવે આ ઘટનાને જ્યારે એક જ મહિનાની વાર હોય છે ત્યારે અડધું આકાશ આ અન્ય એક લાલ રંગના ગ્રહથી ભરાઈ ગયેલું દેખાય છે. એટલે બધા જ પ્રચાર-પ્રસાર માધ્યમોમાં એક જ વાત આવે છે કે હવે પૃથ્વી પર આ ગ્રહ અથડાશે તો પૃથ્વીનો નાશ થશે. ત્યારબાદ અઠવાડિયું જ બાકી રહે છે. બધાને મૃત્યુ પોતાની નજર સમક્ષ દેખાય છે ત્યારે પૃથ્વી પર ખૂબ જ આશ્ચર્યજનક ઘટનાઓ સર્જાય છે. બધા લોકો વેર-ઝેર ભૂલી જાય છે, કેમ કે ભાગીને જવું ક્યાં? જેમ કે જે છોકરાઓ ઘરમાંથી બધા ભાગી ગયા હોય છે, તે બધા પોતાના ઘરે પાછા આવી જાય છે. તેઓ વિચારે છે કે અઠવાડિયા માટે શું ઘર છોડી દેવું? જે પતિ-પત્નીના છૂટાછેડા થયા હોય છે, તેઓ પાછા મળી જાય છે. બેન્ક બધાની લોન માફ કરી દે છે. જે દેશોએ એકબીજાને મારવા માટે સરહદે સૈન્ય ‘સ્ટેન્ડ ટુ' રાખ્યા હોય છે, તે દેશોના સૈન્ય એક થઈ જાય છે. જેમ કે ભારત-પાકિસ્તાન જાણે એક થઈ જાય. બધા જ શાંત થઈ જાય છે. બધા જ દેશ પોતાની સરહદ ખોલી નાખે છે. જેલો ખાલી થઈ જાય છે. બધા એકબીજાને જમાડે છે. બધી જ રેસ્ટોરન્ટ-હોટેલ ફ્રી થઈ જાય છે. કોઈ જ વેર-ઝેર નહીં. કોઈ ચોર ચોરી કરે નહીં. કેમ કે લઈને જાય ક્યાં? આખી દુનિયામાં શાંતિ થઈ જાય છે. આ સ્થિતિમાં પૃથ્વી સ્વર્ગ સમાન થઈ જાય છે. જોકે ભગવાનનું કરવું એવું કે હવે જે ગ્રહ અથડાવાનો હતો, તે પૃથ્વીની બાજુમાંથી પસાર થઈ જાય છે..